2022/0427 (NLE)

Togra le haghaidh

CINNEADH CUR CHUN FEIDHME ÓN gCOMHAIRLE

lena leasaítear Cinneadh Cur Chun Feidhme (AE) (ST 10155/21; ST 10155/21 ADD 1) ón gComhairle maidir leis an measúnú ar phlean téarnaimh agus athléimneachta do Lucsamburg a fhormheas

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta, agus go háirithe Airteagal 18(2) de,

Ag féachaint don togra ón gCoimisiún Eorpach,

De bharr an mhéid seo a leanas:

(1)Tar éis do Lucsamburg an plean náisiúnta téarnaimh agus athléimneachta (‘RRP’) a thíolacadh an 30 Aibreán 2021, bheartaigh an Coimisiún a mheasúnú dearfach don Chomhairle. D’fhormheas an Chomhairle an measúnú dearfach trí bhíthin Chinneadh Cur Chun Feidhme ón gComhairle an 13 Iúil 2021.

(2)De bhun Airteagal 11(2) de Rialachán (AE) 2021/241, ba cheart an ranníocaíocht uasta airgeadais le haghaidh tacaíocht airgeadais neamh‑inaisíoctha ó gach Ballstát a nuashonrú faoin 30 Meitheamh 2022 i gcomhréir leis an modheolaíocht dá bhforáiltear ann. An 30 Meitheamh 2022, chuir an Coimisiún torthaí an nuashonraithe sin faoi bhráid Pharlaimint na hEorpa agus na Comhairle.

(3)An 11 Samhain 2022, chuir Lucsamburg a RRP nuashonraithe féin faoi bhráid an Choimisiúin, i gcomhréir le hAirteagal 18(2) de Rialachán (AE) 2021/241, chun an ranníocaíocht uasta airgeadais nuashonraithe a chur san áireamh. De bhun Airteagal 19 de Rialachán (AE) 2021/241, rinne an Coimisiún measúnú ar ábharthacht, éifeachtacht, éifeachtúlacht agus comhleanúnachas an RRP nuashonraithe, i gcomhréir leis na treoirlínte maidir le measúnú a leagtar amach in Iarscríbhinn V a ghabhann leis an Rialachán sin.

(4)Déanann an nuashonrú a chuir Lucsamburg isteach difear don infheistíocht i Scileanna Digiteacha faoi Chomhchuid 1A agus do na clocha míle agus na spriocanna ar a bhfuil uimhreacha seicheamhacha 1A-6 go 1A-8, (‘Oiliúint, Uas‑sciliú agus Athoiliúint’).

(5)An infheistíocht i Scileanna Digiteacha, a bhaineann le sraith cúrsaí ríomhfhoghlama maidir le scileanna digiteacha, cúrsaí atá dírithe ar fhostaithe a chuirtear ar socruithe maidir le hobair ghearr-ama idir Eanáir agus Márta 2021, baintear an infheistíocht sin de RRP nuashonraithe Lucsamburg. Ba cheart an tuairisc ar an infheistíocht i Scileanna Digiteacha, sprioc 1A-6 agus clocha míle 1A-7 agus 1A-8 a bhaint de Chinneadh Cur Chun Feidhme ón gComhairle an 13 Iúil 2021.

(6)An t‑athrú an‑teoranta a chuir Lucsamburg ar aghaidh, ní dhéanann sé difear do mheasúnú dearfach ar an RRP, maidir lena ábharthacht, a éifeachtacht, a éifeachtúlacht agus a chomhleanúnachas.

(7)Go háirithe, maidir le critéar measúnaithe Airteagal 19(3), pointe (b), d’ainneoin gur baineadh an infheistíocht i Scileanna Digiteacha as, tugann an RRP nuashonraithe aghaidh i gcónaí ar gach dúshlán nó ar fho-thacar suntasach de na dúshláin arna sainaithint sna moltaí tírshonracha a chuir an Chomhairle faoi bhráid Lucsamburg in 2019 agus 2020, lena n‑áirítear maidir le beartais mhargadh an tsaothair agus maidir leis an aistriú digiteach. Is ann go fóill do bhearta digiteacha san RRP nuashonraithe, lena n‑áirítear bearta maidir le huas‑sciliú agus athoiliúint. Go háirithe, cuireann an clár FutureSkills scileanna boga agus scileanna digiteacha agus bainistíochta ar fáil do chuardaitheoirí poist, agus sprioc thiomnaithe do chuardaitheoirí poist atá 45 bliana d’aois agus níos sine aige. Tá an t‑athchóiriú ‘Skillsdësch’ dírithe ar chláir ghairmoiliúna (‘Droichid Scileanna’) a dhearadh lena gcabhrófar le hoibrithe agus le cuardaitheoirí poist a n‑infhostaitheacht a fheabhsú le linn an aistrithe ghlais agus an aistrithe dhigitigh. Ina theannta sin, leis an RRP nuashonraithe coinnítear ar bun roinnt infheistíochtaí i ndigitiú agus i nuálaíocht a rannchuidíonn leis an aistriú digiteach i réimsí an chúraim sláinte agus na seirbhísí poiblí, lena n‑áirítear trí bhonneagar cumarsáide sárdhaingean a fhorbairt.

(8)Thairis sin, maidir le critéar measúnaithe Airteagal 19(3), pointe (e), agus an ranníocaíocht uasta airgeadais laghdaithe agus an RRP nuashonraithe á gcur san áireamh, is é 68.8 % de leithdháileadh iomlán an RRP nuashonraithe atá sna bearta a rannchuidíonn go héifeachtach leis an aistriú glas agus, i gcomparáid le 60.9 % den RRP tosaigh. Rinneadh na figiúirí sin a ríomh i gcomhréir leis an modheolaíocht a leagtar amach in Iarscríbhinn VI a ghabhann le Rialachán (AE) 2021/241.